Odd-Magnus Williamson (32) raser mot Amanda-juryen : - Bullshit
«Kon-Tiki» ble sett av rundt 880.000 nordmenn, og nominert til Golden Globe, Oscar og Satelite priser i USA. Her hjemme var filmen nominert til åtte Amanda-priser, deriblant beste regi til Joachim Rønning og Espen Sandberg, samt beste kinofilm. «Kon-Tiki» vant bare tre av kategoriene den var nominert i, og det var filmen «Som du ser meg» som stakk av med tittelen «Årets norske kinofilm». Komiker og skuespiller Odd-Magnus Williamson luftet frustrasjonen på Twitter. «1. Takk for stemmer!! 2. Hvorfor var ikke Hennie nominert til beste mannlige? 3. Bullshit at en film sett av 30. 000 er årets kinofilm. Hadet». Selv hadde han birolle i den Amanda-nominerte «Kon-Tiki» -filmen. - Den kommentaren står som en kommentar. Jeg mener det jeg skrev, mer har jeg ikke å si, sier komikeren til VG. Pål Sverre Hagen, som mottok Amanda-pris for beste mannlige hovedrolle, mener det er viktig at Amanda-juryen opprettholder sin integritet. - Det må være et mål at Amanda-juryen er en bunnsolid gruppe mennesker med integritet. De må ta helt uavhengige valg, men det er også viktig ikke å la det tale mot en film at den er hva du kan kalle kommersiell, sa han til VG i Haugesund i går. Amandaprisens juryforman, Bente Erichsen sier at det i år var knallhard konkurranse blant de norske filmene. - Hvilke kriterier ligger til grunn for beste kinofilm? - De formelle kriteriene er utarbeidet av Amanda-komitéen. Også har man jo en diskusjon i disse juryene som er veldig faglig sterke. Når det gjelder beste kinofilm var det knallhard konkurranse, og vi endte med å velge «Som du ser meg», som vi syntes var best. Det var ikke til forkleinelse for «Kon-Tiki»- filmen. -Har du noen kommentar til det Odda-Magnus Williamson skriver ? - Han er selvfølgelig skuffet på vegne av «Kon-Tiki», men det har jeg ikke noen kommentar til. - Er det kun en kvalitetsvurdering eller ser dere også på besøkstall når dere velger ut årets norske kinofilm ? - Det er ikke kvantitet som er spørsmålet, det er spørsmål om sammensetningen av veldig mye. Det som er den sterkeste med «Som du ser meg» ifølge Aftenbladet er at det er en kunsterisk og ambisiøs film. - Når dere velger ut en vinner, legger dere til rette for det kunstneriske og ambisiøse eller det kommersielle? - Når vi vurderer en film vurderer vi alle deler av filmen. Både det kunstneriske, regien og det kommersielle.
Ikke alle var like fonøyde under årets Amandapris-utdeling i Haugesund i går.